Afrikaans: Sedert 1994 is daar stelselmatig in die Departement Welsyn wegbeweeg van die idee van maatskaplike welsyn na dié van maatskaplike ontwikkeling. Die staatsdepartement het sy rol binne maatskaplike beleid herdefinieer van versorger na instaatsteller en na die bemagtiging van individue, gesinne en gemeenskappe. Dit bring mee dat bestaande modelle van hulpverlening, waarin ’n kliënt dikwels in ’n afhanklike rol geplaas word, hersien moet word. Die sterkteperspektief en gepaardgaande oplossingsgefokusde model verskaf waarskynlik ’n uitweg in die verband. Dié benadering beweeg weg van ’n fokus op probleme na ’n konteks waarin oplossings gegrond op die innerlike sterkte van die kliënt die aandag geniet. Die terapeut word ’n fasiliteerder van die kliënt se beweging na die verlangde bemagtiging en hy is nie meer ’n analis wat die oorsake van die probleem probeer vasstel en verklarings daarvoor moet vind nie.